[pic] | COMISIA EUROPEANĂ |

Bruxelles, 6.4.2011

COM(2011) 177 final

COMUNICARE A COMISIEI CĂTRE CONSILIU

referitoare la participarea Uniunii Europene la cea de a șasea Conferință ministerială privind protecția pădurilor din Europa (Oslo, 14-16 iunie 2011)

COMUNICARE A COMISIEI CĂTRE CONSILIU

referitoare la participarea Uniunii Europene la cea de a șasea Conferință ministerială privind protecția pădurilor din Europa (Oslo, 14-16 iunie 2011)

Cea de a șasea Conferință ministerială privind protecția pădurilor din Europa va avea loc în perioada 14-16 iunie 2011 la Oslo, în Norvegia. Se așteaptă ca la această conferință, organizată în parteneriat de Norvegia și Spania, să participe peste 40 de state europene, printre care se numără toate statele membre ale UE.

Dezbaterea privind politica forestieră din cadrul conferințelor ministeriale, redenumite Forest Europe în 2009, reprezintă un proces interguvernamental lansat în 1990 și desfășurat la nivel național cu scopul de a promova gestionarea durabilă a pădurilor Europei. Acesta funcționează pe baza angajamentului voluntar al celor 47 de semnatari actuali. UE a fost încă de la început parte la acest proces, semnând, până în prezent, toate rezoluțiile și declarațiile aferente.

Începând cu 1990, au avut loc cinci Conferințe ministeriale. Prima Conferință ministerială, care s-a desfășurat în 1990 la Strasbourg, s-a concentrat în principal asupra monitorizării și protecției pădurilor, precum și asupra aspectelor legate de activitățile de cercetare în domeniul forestier. Cea de a doua Conferință ministerială, organizată în 1993 la Helsinki, a vizat gestionarea durabilă a pădurilor, conservarea diversității biologice a pădurilor, relația pădure-climă, precum și sectorul forestier din Europa Centrală și de Est. Angajamentele celei de a treia Conferințe ministeriale, desfășurată în 1998 la Lisabona, s-au axat pe chestiunile socio-economice din sectorul forestier european; cu această ocazie, s-au adoptat o serie de criterii și indicatori paneuropeni pentru gestionarea durabilă a pădurilor. Cea de a patra Conferință ministerială de la Viena din 2003 a vizat integrarea gestionării durabile a pădurilor în contextul mai amplu al dezvoltării durabile, în timp ce ultima Conferință ministerială, de la Varșovia din 2007, a abordat problema pădurilor din perspectiva producției de lemn și energie, precum și a legăturilor dintre păduri și resursele de apă.

La toate cele cinci conferințe ministeriale anterioare, Comisia, reprezentată de Comisarul pentru Agricultură, a fost autorizată de Consiliu să participe în numele Uniunii Europene și să semneze declarațiile și rezoluțiile ministeriale alături de statele membre.

Se așteaptă ca la cea de a șasea Conferință ministerială privind protecția pădurilor din Europa să se adopte două tipuri de decizii:

(1) O decizie obligatorie din punct de vedere juridic referitoare la deschiderea negocierilor și instituirea unui Comitet internațional de negociere mandatat să elaboreze un acord obligatoriu din punct de vedere juridic privind pădurile din Europa. Regulamentul de procedură aplicabil în cazul Comitetului internațional de negociere va fi anexat la decizia respectivă.

(2) O decizie neobligatorie din punct de vedere juridic privind elaborarea unei viziuni, misiuni, scopuri și obiective noi pentru procesul Forest Europe , precum și a unor măsuri la nivel național și european care urmează să fie implementate pe bază de voluntariat, astfel cum s-a întâmplat în cazul declarațiilor și rezoluțiilor ministeriale ale conferințelor ministeriale precedente.

Deciziile ministeriale vor fi prezentate miniștrilor spre a fi adoptate prin semnare.

Serviciile relevante ale Comisiei s-au implicat activ în etapa pregătitoare a acestei conferințe.

Participarea Uniunii Europene la cea de a șasea Conferință ministerială este necesară din următoarele motive:

- conferința vizează implementarea la nivel paneuropean a angajamentelor internaționale asumate anterior, nu numai de către statele membre, ci și de către Uniunea Europeană;

- în perspectiva deschiderii și purtării de negocieri cu implicarea unor țări terțe în vederea unui acord obligatoriu din punct de vedere juridic în domenii care sunt de competența UE, Comisia va trebui să își asume un rol activ pentru a se asigura că dispozițiile din tratat referitoare la reprezentarea pe plan extern a UE vor fi respectate, că se va ține seama pe deplin de întâietatea „acquis-ului” UE și că participarea UE la decizia de deschidere a negocierilor, precum și la negocierile efective, va avea loc în strânsă cooperare cu statele membre.

- în calitate de semnatară a declarațiilor și rezoluțiilor ministeriale de la Strasbourg, Helsinki, Lisabona, Viena și Varșovia, Uniunea Europeană este direct implicată în luarea de măsuri subsecvente și în implementarea acestora.

- temele deciziilor ministeriale corespund în mare măsură Rezoluției Consiliului din 15 decembrie 1998 privind o strategie forestieră pentru Uniunea Europeană și Planului de acțiune al UE în domeniul forestier[1], precum și obiectivelor urmărite de politicile UE, printre care se numără: dezvoltarea rurală; energia, mediul și biodiversitatea; clima; cercetarea și dezvoltarea tehnologică.

În consecință, Comisia recomandă Consiliului:

1. să decidă participarea Comisiei, în numele Uniunii Europene, la cea de a șasea Conferință ministerială privind protecția pădurilor din Europa, ce se va desfășura în perioada 14-16 iunie 2011 la Oslo;

2. să decidă semnarea de către Comisie, în numele UE și alături de statele membre, a Deciziilor ministeriale de la Oslo. Semnătura Comisiei nu implică niciun angajament în ceea ce privește măsurile comune care nu intră în sfera de competență a Uniunii Europene.

LISTA DOCUMENTELOR RELEVANTE

ACTELE CELEI DE A ȘASEA CONFERINȚE MINISTERIALE FOREST EUROPE :

- Deciziile ministeriale de la Oslo

- Regulamentul de procedură al Comitetului internațional de negociere responsabil cu elaborarea unui acord obligatoriu din punct de vedere juridic privind pădurile din Europa

DOCUMENT CONEX:

- Recomandarea Comisiei de decizie a Consiliului în ceea ce privește participarea Uniunii Europene la negocierile referitoare la un acord obligatoriu din punct de vedere juridic privind pădurile din Europa

-

[1] COM(2006) 302 final.